Johann Wilhelm Ritter
Johann Wilhelm Ritter var en tysk fysiker og kemiker. I 1801 fandt Ritter nogle usynlige stråler uden for den violette ende af spektret; disse ultraviolette stråler var i stand til at spalte sølvklorid til frit sølv. Hans mange galvaniske og elektrofysiologiske eksperimenter førte i 1803 til konstruktionen af den første akkumulator.
Ritter var stærk tilhænger af F.W.J. Schellings romantiske naturfilosofi og øvede afgørende indflydelse på den unge H.C. Ørsted under dennes besøg i 1801.